*Pozdravljeni in dobrodošli na današnji novinarski konferenci skupine LOTRIČ Metrology.*

*Veseli nas, da ste se odzvali našemu vabilu.*

*Za začetek besedo predajam Marku Lotriču, ustanovitelju skupine LOTRIČ Metrology, ki bo uvodoma nekaj besed namenil samemu poslovanju našega podjetja, nato pa predstavil postopek prenosa vodstvenih položajev v podjetju LOTRIČ Meroslovje ter skupini LOTRIČ Metrology.*

**Marko Lotrič,** ustanovitelj skupine LOTRIČ Metrology

Prenos vodenja na drugo generacijo

Aprila letos bo minilo 32 let, odkar sem v garaži ženinih staršev pričel s samostojno poklicno potjo – odprtjem obrti za kalibracijo tehtnic, uteži in pipet.

Danes skupina LOTRIČ Metrology združuje preko 180 sodelavk in sodelavcev, zaposlenih v 9 podjetjih v 7 državah.

V lanskem letu smo opravili skoraj 120.000 meroslovnih pregledov, kar pomeni več kot 470 pregledov na dan. Od tega smo samo v podjetju LOTRIČ Meroslovje opravili 320 meroslovnih pregledov dnevno.

Naše certifikate najdemo v več kot 50 državah širom sveta. V lanskem letu smo s pomočjo CEED ter g. Andreja Šolinca uspešno vstopili tudi na trg Kraljevine Saudske Arabije.

Skupni tržni delež na področju meroslovja v Sloveniji po naši oceni znaša 43,9 %, kar nas postavlja na mesto vodilnega ponudnika meroslovnih rešitev, med našimi referencami je več kot 20.000 podjetij.

V letu 2022 smo dosegli 11 mio € prometa. Ekipi se je v minulem letu pridružilo 19 novih sodelavk in sodelavcev ter 2 v prvih dneh letošnjega leta.

Maja letos, dober mesec po praznovanju 32 obletnice podjetja, bom dopolnil 60 let ter 40 let delovne dobe. 7 let je že od tega, ko sem sodelavkam in sodelavcem prvič na glas oznanil, da se ob dopolnitvi omenjenih jubilejev umikam z vodstvenih funkcij v podjetju. Leto pozneje smo vsi člani družine Lotrič podpisali družinsko ustavo, ki predstavlja temelj vsem trenutnim aktivnostim.

Družinska ustava je pisni dogovor, v katerem so navedene vrednote, smernice, zaveze in procesi odločanja. Ključne točke predstavlja dogovor o dovoljenih in nedovoljenih transakcijah, dogovor o pogojih prodaje deležev ter vprašanje zaposlovanja družinskih članov.

Z včerajšnjim dnem, 18. 1. 2023, se je zaključilo prehodno obdobje, v katerem sem po izvolitvi na mesto predsednika državnega sveta prenehal z opravljanjem ostalih funkcij.

S prenosom vodstvenih položajev v podjetju LOTRIČ Meroslovje in skupini LOTRIČ Metrology smo pričeli že konec leta 2022.

S 1. 1. 2023 je direktorica podjetja LOTRIČ Meroslovje postala najmlajša hči Maja Brelih Lotrič. Hči Katja Lotrič Kejžar, finančna direktorica, pa je po novem tudi prokuristka vseh treh podjetij v Sloveniji. V 6 podjetjih v tujini na vodstvenih položajih ostajajo lokalni direktorji. Spremembe so zgolj na mestih prokurista. Sin Mitja Lotrič, direktor hčerinskega podjetja LOTRIČ Certificiranje, je tako po novem tudi prokurist hčerinskih podjetij v Avstriji in Nemčiji. Primož Hafner, tehnični direktor, pa prokurist hčerinskih podjetij na področju Adria regije.

V več kot 30 letih vodenja skupine LOTRIČ Metrology sem stremel k vodenju z zgledom. Spodbujal sem odprte odnose, vseživljenjsko učenje in povezovanje. Uspel sem vzpostaviti zaupanje tako znotraj podjetja kot pri naših poslovnih partnerjih ter širše. Do svojih otrok ter sodelavk in sodelavcev sem vedno imel visoka pričakovanja ter skušal iz njih izvabiti le najboljše.

Prihodnost bo pokazala, koliko sem bil pri tem uspešen. Prepričan pa sem da v prihodnje nihče ne bo mogel voditi podjetja boljše kot mlajša generacija.

*Najlepša hvala za vzpodbudne besede.*

*Besedo predajam Maji Brelih Lotrič, direktorici podjetja LOTRIČ Meroslovje.*

*Magistrica poslovne administracije in managementa bo letos dopolnila 30 let.*

*V naslednjih minutah vam bo predstavila svoj pogled na vodenje podjetja ter vizijo razvoja skupine LOTRIČ Metrology.*

**Maja Brelih Lotrič, mag.**, direktorica podjetja LOTRIČ Meroslovje

Vizija razvoja skupine LOTRIČ Metrology

Družinsko podjetje je zares uspešno takrat, ko se člani družine medsebojno podpirajo. In prav podpora ožjih družinskih članov je bila ključna za prevzem direktorskega mesta. Podporo in zaupanje v moje delo so izrazili tudi člani ožjega kolegija. Vsi se strinjamo, da bomo “svež veter” izkoristili za osvajanje novih trgov, drugačne tržne pristope ter nadaljnji razvoj storitev in produktov.

Pri vodenju družinskega podjetja nas usmerjajo vrednote in emocije. Zavedamo se odgovornosti, ki jo nosimo. Vse to ima poseben čar, skriva pa mnogo preizkušenj in izzivov, ki smo jih dolžni obvladovati. Naj izpostavim, da smo razmišljali in pravzaprav tudi spoznali potencialne profesionalne menedžerje. Na koncu pa se odločili, da bistva podjetja – tisto nekaj čarobnega – ne bomo spreminjali. Hvaležna sem za tako močno ekipo, ki mi stoji ob strani. Prav vsak se je v zadnjih tednih zavezal k prevzemanju večje odgovornosti pri svojem delu.

Oče me je naučil predvsem prepoznave novih priložnosti in kako pomembno je povezovanje. V tej smeri bom delovala tudi v prihodnje, zlasti na tujih trgih. Ne bojim se povezovanja z multinacionalkami (tudi konkurenčnimi) saj verjamem v naše znanje in digitalna orodja, ki smo jih razvili in kar nas postavlja na vrh evropskih – če ne celo svetovnih laboratorijev.

Digitalizacija procesov je nekaj, čemur posvečamo posebno pozornost, saj tako ostajamo agilni, zasledujemo globalne trende ter se nanje hitro odzivamo.

Moja velika prednost je, da sem v poslovanje podjetja vključena že od malih nog. Skozi leta sem spoznavala različna delovna mesta v našem podjetju ter prevzemala številne odgovornosti. Pred nastopom funkcije direktorice sem opravljala mesto direktorice hčerinskega podjetja, v matičnem podjetju sem bila vodja projektov, pred tem pa bila zadolžena za področje prodaje lastnih produktov. Že od leta 2017 aktivno sodelujem v procesih postavljanja strategij. Pod vodstvom prof. dr. Adriane Rejc Buhovac sem skupaj s sodelavci oblikovala tako razvojno strategijo kot tudi strategijo trajnostne strateške transformacije.

V zasebnem življenju sem mami in trenutno zaključujem porodniški dopust. Posel in družina sta moji dve veliki strasti, ki ju je ob dobri podpori po mojem mnenju mogoče uskladiti.

Zavedam se, da prevzemam stabilno podjetje, podjetje ki letno izkazuje rast tako finančno kot tudi v številu zaposlenih. Seveda si kot nova generacija želim nekaj sprememb, ki pa bodo dobro premišljene. Na začetku je cilj ohraniti stabilnost in dobro vzdušje med zaposlenimi. Želim si približati logistične točke bližje našim kupcem ter investicijsko podpreti ne zgolj nove temveč tudi obstoječe storitve. Glede na nove kadrovske prakse bomo zagotovo preizkusili tudi možnosti krajšega delovnega časa in krepitve mentorstva med zaposlenimi.

Zavedam se, da obuvam velike čevlje, a po naravi sem precej vztrajna oseba in prepričana sem, da mi bo s pomočjo sodelavk in sodelavcev uspelo nadaljevati pozitiven trend razvoja tako podjetja LOTRIČ Meroslovje kot skupine LOTRIČ Metrology.

*Najlepša hvala Maja.*

*V Sloveniji v okviru skupine LOTRIČ Metrology poslujejo tri podjetja.*

*Poleg matičnega podjetja LOTRIČ Meroslovje s sedežem v Selcih, v Ljubljani posluje hčerinsko podjetje PSM merilni sistemi, trenutno pa se nahajamo na lokaciji hčerinskega podjetja LOTRIČ Certificiranje, v okviru katerega izvajamo preskušanja materialov in proizvodov.*

*Več o slednjem ter pomembnih projektih s področja avtomobilske industrije nam bo povedal direktor podjetja Mitja Lotrič.*

**Mitja Lotrič**, direktor hčerinskega podjetja LOTRIČ Certificiranje, prokurist hčerinskih podjetij v Avstriji in Nemčiji

Pomembni projekti s področja avtomobilske industrije

Podjetje LOTRIČ Certificiranje je del skupine LOTRIČ Metrology od leta 2013 ter tako letos praznujemo 10 let svojega poslovanja. Ekipa šteje 13 članov.

Korenine laboratorija segajo 100 let nazaj, v leto 1923, ko je bil ustanovljen kemijski laboratorij v sklopu Jugo Češke. Pred 10 leti smo program prevzeli od takratnega lastnika Iskraemeco, s katerim še danes dobro sodelujemo.

Zadnji dve leti poslujemo v novih prostorih v Železnikih, v stavbi, v kateri se danes nahajamo. Po koncu novinarske konference vas vljudno vabim na ogled prostorov. Na voljo nam je 7 sodobnih laboratorijev z vrhunsko merilno opremo, ki jo redno posodabljamo. Storitve izvajamo skladno z mednarodnimi ali proizvajalčevimi standardi ter tako naročnikom zagotavljamo najvišjo stopnjo zaupanja v dobljene rezultate.

Materiali in izdelki, ki jih preskušamo, so narejeni iz polimerov, kovin, kompozitov in tiskanih vezij. Preskuse izvajamo v procesu razvoja, v PIP-UP fazi, pri kontroli proizvodnje, periodičnih rekvalifikacijah, v fazi pridobivanja CE znaka in v primeru reklamacij. V akreditiranih laboratorijih določamo njihove mehanske lastnosti, odpornost proti slani megli, temperaturnim in vlažnostnim šokom, praskam, ognju, sončni kremi in še bi lahko naštevali. Med našimi vzorci tako lahko najdemo npr. luči, ki osvetljujejo most na Pelješac, sredstva proti zamrzovanju letal, trenutno aktualno sol za posipanje avtocest proti zmrzali ter s tem skrbimo za našo skupno varnost in okolje. Večinski delež predstavlja avtomobilska industrija, za katero opravljamo preskušanja tako notranjosti kot zunanjosti vozil. Materiali in izdelki, ki so preskušani v naših laboratorijih, so vgrajeni v priznanih avtomobilskih znamkah kot so Volkswagen, Daimler, Ineos, General Motors, Rimac, Volvo, Mclaren in podobni.

Najnovejši pomemben projekt s področja avtomobilske industrije je poglobljeno sodelovanje s koncernom Volkswagen (VW). Smo namreč v zaključni fazi postopka, s katerim bomo postali odobren preskusni laboratorij za 21 od skupno 48 metod, s čimer Slovenijo dodajamo kot šesto evropsko državo s VW odobrenim laboratorijem. Novembra 2022 je že bila izvedena dvodnevna presoja na kateri so bili presojevalci navdušeni nad digitalizacijo in organizacijo našega podjetja. V prvi polovici letošnjega leta pa pričakujemo pridobljeno odobritev. S pridobitvijo slednje nam proizvajalec VW zaupa, da v njegovem imenu opravljamo preskušanja materialov in komponent, ki so kasneje vgrajene v avtomobile znamke VW, ter s tem potrjujemo njihovo ustreznost. Sodelovanje s VW predstavlja pomemben mejnik za naše podjetje in slovenske proizvajalce avtomobilskih komponent, ki bodo tako po novem za postopke preskušanja lahko koristili domačega izvajalca. Poleg konkurenčnih cen bistveno prednost predstavlja predvsem komunikacija v slovenskem jeziku ter krajši roki izvedbe preskusov. Sodelovanje bo dodatno pripomoglo tudi k širitvi prodaje naših storitev v DACH regiji, ki predstavlja enega izmed strateško pomembnejših trgov za naslednje tri letno obdobje.

*Najlepša hvala Mitja.*

*Skupina LOTRIČ Metrology je vodilni ponudnik »vse v enem« meroslovnih storitev. Poleg meroslovnih postopkov tj. kalibracij in overitev izvajamo tudi pravkar omenjena preskušanja izdelkov in materialov, številne postopke ugotavljaje skladnosti ter po novem tudi certificiranje proizvodov.*

*Več o širokem naboru naših meroslovnih storitev ter najnovejšem laboratoriju za preskušanje obraznih mask nam bo povedal Primož Hafner, tehnični direktor v podjetju LOTRIČ Meroslovje.*

**Primož Hafner**, tehnični direktor v podjetju LOTRIČ Meroslovje, prokurist hčerinskih podjetij na področju Adria regije

Certifikacijski organ

##### Tehnični sektor sestavljajo 4 glavne enote – kalibracijski in preskusni laboratorij ter kontrolni in certifikacijski organ. Vsi imajo pridobljeno akreditacijo, ki na mednarodnem nivoju predstavlja uradno priznanje za opravljanje tehničnih nalog. Certifikati izdani s strani skupine LOTRIČ Metrology so tako enakovredno priznani po celem svetu.

##### Poleg preko 200 do sedaj akreditiranih metod – kar nas uvršča med 10 največjih v Evropi – smo laboratorijski obseg v zadnjem obdobju povečali za kalibracijo merilnikov pretoka plinov in merilnikov električnih veličin. Tako lahko po novem na industrijsko najvišji ravni točnosti zagotovimo kalibracijo vseh vrst merilnikov in generatorjev električnega toka, napetosti, upornosti in moči. V področje električnih veličin spadajo tudi preskušanja različnih električnih komponent, polizdelkov in izdelkov. Pred mesecem dni smo postali uradni partner za kalibracijo in popravilo moment ključev Unior za trg na področju Evrope, Bližnjega vzhoda, Afrike in Azije.

Certifikacijski organ je podlaga za priglasitev pri evropski komisiji, kjer ima LOTRIČ Metrology številko 2897. Omenjena številka se poleg CE znaka nahaja na proizvodih, ki jih certificiramo. Priglasitev je posledica pandemskih okoliščin, v katerih smo s hitrim razvojem ter na prošnjo MGRT slovenskim proizvajalcem mask omogočili pridobitev certifikata o skladnosti in s tem prost dostop do EU trgov v celoti.

V okviru Javnega razpisa agencije SPIRIT za Razvojno-raziskovalne projekte z namenom odprave posledic COVID-19, z imenom SAFE in SAFE-LAB, smo vzpostavili preskusni laboratorij za medicinske in zaščitne maske (ki si ga boste kasneje lahko ogledali). Smo v zaključni fazi pridobivanja akreditacije za preskusni laboratorij na področju osebne varovalne opreme (respiratorne maske tipa FFP) ter na področju medicinskih mask. S tem bomo postali edini ponudnik s tovrstno akreditacijo v širši regiji. Ključni del postopka pridobitve akreditacije, ki potrjuje ustrezno usposobljenost laboratorija, predstavlja medlaboratorijska primerjava z ostalimi tovrstnimi laboratoriji v Evropi in svetu. V okviru slednje smo dosegli zavidljive rezultate, kar kaže na visoko tehnološko usposobljenost osebja, opreme in laboratorija.

*Najlepša hvala Primož.*

*Podjetje LOTRIČ Meroslovje je bilo v samih začetkih izključno storitveno podjetje. Od leta 2015 v ospredje našega delovanja postavljamo razvoj lastni meroslovnih produktov in rešitev po meri naročnika.*

*Več o tem in ostalih pomembnih razvojnih projektih nam bi povedal Jure Thaler, direktor razvoja v podjetju LOTRIČ Meroslovje.*

**Jure Thaler,** direktor razvoja v podjetju LOTRIČ Meroslovje

Pomembni projekti

Za uspešen razvoj podjetja LOTRIČ Meroslovje ter celotne skupine LOTRIČ Metrology je ena ključnih aktivnosti vlaganje v razvoj in raziskave na najrazličnejših področjih, pri čemer velja v prvi vrsti izpostaviti področje visoko tehnoloških lastnih produktov EXACTUM in TRAMES. V zadnjem obdobju smo na tem področju naredili velik preskok, za kar gre zahvala tudi predstavitvi na svetovni razstavi EXPO. Pametni nadzorni sistem EXACTUM med drugim zagotavlja nadzor nad procesnimi parametri in parametri okolja v laboratorijih nedavno odprtega prvega dela Biotehnološkega stičišča Nacionalnega inštituta za biologijo ter na različnih lokacijah proizvodnje podjetja Pipistrel. Sistemi TRAMES z uporabo strojnega vida ter avtomatizacijo postopkov omogočajo popoln nadzor proizvodnih procesov. Na podlagi naprednih algoritmov izboljšujejo stabilnost in ponovljivost proizvodnega procesa ter tako omogočajo uresničevanje strategije brez izmeta. Pohvalimo se lahko s številnimi referencami kot so Knauf Insulation, Impol, Megras, Goričane, GKN, poglobljeno pa sodelujemo tudi s podjetjem Gorenje Hisense, za katerega smo razvili že več naprav za kontrolo izdelkov v proizvodnji.

Smo del pobude ACS – GREMO (GREen MObility: e-MOTION). Gre za eksperimentalni razvoj elektromotorskih pogonskih sistemov, pri čemer smo osredotočeni na prediktivno in avtomatizirano vzdrževanje v meroslovju.

S pomočjo razvoja modularnega produkta za avtomatiziran sistem nadzora kakovosti v proizvodnem procesu se vzpostavljajo integrirana orodja za kontrolo vhodnih surovin, vmesno kontrolo ter in-line/on-line nadzor končnih izdelkov. Slednje odpira nove tržne priložnosti za še intenzivnejši nastop skupine LOTRIČ Metrology na evropskem tržišču ter krepi ugled in kakovost opravljenih meroslovnih storitev v avtomobilski industriji.

Aktivni smo v strateških razvojno-inovacijskih partnerstvih – SRIP-ih, ki na ciljnih področjih Strategije pametne specializacije združujejo predstavnike gospodarstva, institucij znanja in države in sicer v naslednjih SRIP-ih: Materiali kot končni produkti (SRIP MATPRO), Pametne stavbe in dom z lesno verigo (PSiDL), Tovarne prihodnosti (SRIP ToP), Zdravje – medicina in SRIP ACS + (Mobilnost).

Pomembni razvojni partnerji s katerimi uspešno sodelujemo so Domel, Polycom, Iskra Mehanizmi, LTH Castings.

Aktivni smo tudi v odborih Slovenskega inštituta za standardizacijo (SIST) ter delovni skupini 11, za mednarodni sporazum ATP, Ekonomske komisije Združenih narodov za Evropo (UNECE) v Ženevi, v okviru katerih poglobljeno sodelujemo pri razvoju svetovnih trendov standardizacije in zakonodaje.